Na podlagi 36. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, 3/22 – Zdeb, 105/22 – ZZNŠPP, 8/25 in 77/25) in 11. ter 13. člena Odloka o ustanovitvi javnega zavoda Kulturni dom Nova Gorica (Uradni list RS, št. 52/04, 39/09 in 5/25), Komisija za mandatna vprašanja, volitve in imenovanja Mestnega sveta Mestne občine Nova Gorica razpisuje prosto delovno mesto
DIREKTORJA JAVNEGA ZAVODA KULTURNI DOM NOVA GORICA

Poleg splošnih pogojev, določenih z zakonom, morajo kandidati za imenovanje izpolnjevati še naslednje pogoje:

· visokošolska univerzitetna izobrazba (prejšnja), najmanj specializacija po visokošolski strokovni izobrazbi (prejšnja), magistrska izobrazba (druga bolonjska stopnja),
· strokovno poznavanje področja dela zavoda, 

· vodstvene sposobnosti in najmanj tri leta delovnih izkušenj na vodstvenih delovnih mestih,

· aktivno znanje slovenščine na visoki ravni,
· znanje angleškega ali italijanskega jezika na višji ravni,

· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, niti ni bil obsojen zaradi drugega kaznivega dejanja na nepogojno kazen zapora v trajanju več kot šest mesecev,

· zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Mandat direktorja traja pet let in je po izteku te dobe lahko ponovno imenovan. Direktor sklene delovno razmerje za določen čas, za čas trajanja mandata. 

Prijava kandidata mora vsebovati:

· življenjepis,

· program razvoja zavoda za mandatno obdobje,

· potrdilo o ustreznosti izobrazbe, iz katerega mora biti razvidna stopnja izobrazbe, pridobljeni strokovni naziv, datum (dan, mesec, leto) pridobitve izobrazbe ter ustanova, na kateri je bila izobrazba pridobljena (fotokopija ustreznih listin);

· opis, iz katerega so razvidne vodstvene sposobnosti in najmanj tri leta delovnih izkušenj na vodstvenih delovnih mestih. Vsebovati mora navedbo vodstvenih sposobnosti z ustreznimi dokazili (npr. potrdilo o izobraževanju, potrdilo delodajalca, fotokopija pogodbe o zaposlitvi) ter navedbo delovnih izkušenj na vodstvenih delovnih mestih z navedbo delodajalca oziroma druge fizične ali pravne osebe, za katero je kandidat opravljal delo, datum začetka in konca opravljanja dela, ter opis dela.; 

· dokazila o izpolnjevanju pogoja aktivnega znanja slovenščine na visoki ravni in znanje angleškega ali italijanskega jezika na višji ravni;
· opis strokovnega poznavanja področja dela zavoda;
· potrdilo o nekaznovanosti, ki ga izda Ministrstvo za pravosodje in

· potrdilo okrajnega ali okrožnega sodišča, da kandidat ni v kazenskem postopku, za kazniva dejanja, za katera se storilec preganja po uradni dolžnosti. 
Zaželeno je, da kandidat v življenjepisu poleg formalne izobrazbe in delovnih izkušenj navede tudi izkušnje iz področja organizacije in vodenja ter druga znanja in veščine, 
ki jih je pridobil in meni, da bi mu lahko pomagala pri opravljanju dela, za katerega se je prijavil.
Za zahtevano stopnjo izobrazbe se po Uredbi o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil (Uradni list RS, št. 22/08) zahteva aktivno znanje slovenščine na visoki ravni. Za aktivno znanje slovenščine na visoki ravni se šteje, če je oseba v razpisu zahtevano izobrazbo dosegla na slovenski šoli. Osebe, ki nimajo končanih ustreznih slovenskih šol, potrebno znanje slovenščine dokazujejo s posebnim potrdilom uradno pooblaščene izobraževalne ustanove o uspešno opravljenem preizkusu znanja slovenščine po javno veljavnem izobraževalnem programu ustrezne stopnje v Republiki Sloveniji. Pri tem se šteje, da visoko raven znanja slovenščine obvlada, kdor je uspešno opravil preizkus po izobraževalnem programu za slovensko gimnazijo oziroma tej ustrezno štiriletno šolo.

Izpolnjevanje pogoja znanja angleškega ali italijanskega jezika na višji ravni se izkazuje s potrdilom oziroma certifikatom o aktivnem znanju jezika ali dokazilom, da se je kandidat šolal v tujem jeziku (pridobil stopnjo izobrazbe – osnovno, srednjo, do- ali podiplomsko v državi, v kateri je to materni jezik) ali je dosegel VII. stopnjo izobrazbe v okviru študija enega izmed tujih jezikov ali je 6 mesecev ali več opravljal dela visokošolske zahtevnosti v tujini v tujem jeziku ali je uspešno opravil izpit iz tujega jezika na dodiplomskem študiju.

Direktorja imenuje ustanoviteljica na podlagi javnega razpisa po predhodnem mnenju sveta zavoda. Poleg javnega razpisa lahko ustanoviteljica povabi posamezne kandidate tudi neposredno.

Kandidati naj pisne prijave z dokazili o izpolnjevanju zahtevanih pogojev pošljejo v zaprti kuverti kot priporočeno pošiljko najkasneje do 20. 8. 2026 na naslov: Mestni svet Mestne občine Nova Gorica, Komisija za mandatna vprašanja, volitve in imenovanja, Trg Edvarda Kardelja 1, 5000 Nova Gorica, s pripisom: »Razpis za imenovanje direktorja KD – NE ODPIRAJ«. 
V izbirni postopek se bodo uvrstile samo pravočasno prispele in popolne prijave kandidatov, ki bodo izpolnjevali razpisne pogoje. Prijava bo pravočasna, če bo oddana po pošti s priporočeno pošiljko najkasneje zadnji dan roka. Za nepopolno prijavo se bo štela prijava kandidata, ki ne bo vsebovala s tem razpisom zahtevanih dokumentov in dokazil ter prijava, iz katere ne bo mogoče razbrati ali kandidat izpolnjuje razpisne pogoje.

Postopek izbire kandidata bo izvedla Komisija za mandatna vprašanja, volitve in imenovanja Mestnega sveta Mestne občine Nova Gorica. V okviru postopka imenovanja bodo kandidati povabljeni na razgovor s komisijo.

Osebni podatki kandidatov se bodo obdelovali v okviru in za namen izvedbe postopka imenovanja, kar zlasti obsega posredovanje podatkov članom Mestnega sveta Mestne občine Nova Gorica, svetu javnega zavoda Kulturni dom Nova Gorica ter Službi za mestni svet in krajevne skupnosti. Ob imenovanju se osebni podatki lahko sporočijo medijem.

Osebni podatki neizbranih kandidatov se hranijo do izteka roka za vložitev pravnih sredstev oz. najdlje do pravnomočnega zaključka morebitnega sodnega postopka. 

Direktorja na predlog Komisije za mandatna vprašanja, volitve in imenovanja imenuje Mestni svet Mestne občine Nova Gorica po predhodnem mnenju sveta Javnega zavoda Kulturni dom Nova Gorica za mandatno dobo petih let.

Oseba, pristojna za posredovanje informacij v zvezi z javnim razpisom je Ana Zavrtanik Ugrin  na elektronskem naslovu: mestni.svet@nova-gorica.si. 

Kandidati bodo pisno obvestilo o izbiri prejeli v zakonsko določenem roku.
V besedilu razpisa uporabljeni izrazi, zapisani v moški slovnični obliki, so uporabljeni kot nevtralni za ženske in moške.

